答王君石遺包虎二軸
作者：梅堯臣
朝代：宋

paragraphs: 老包曰岳岳生鼎，二人畫虎通神明。
凡爲一虎不知價，鉅公貴士珍其名。
死來年深搜索盡，何意好事識尤精。
丹楓映坡茅葉白，雌者將乳雄坡行。
細毛出肉不見跡，相顧猛氣都如生。
忽聞持遺非素望，窮民展玩忘愁嬰。
奇哉真是老包筆，世間空有黄金籯。
因思前歲韓公子，亦贈尺紙圖生獰。
傍題小子乃包鼎，此時偶得已可驚。
借問吾鄉與天下，二包之美誰能并。